**Adjuk össze a szabolcsi kalendáriumra valót!**

**ÉRTÉKELÉS**

**a Pusztaszabolcsi Hagyományőrző és Hagyományteremtő Alapítvány közösségiadománygyűjtéséről**

*Alapítványunk lakóhelyünkön helytörténeti gyűjteményt hozott létre és működtet, helytörténeti kiadványokat készít, jelentet meg, valamint ezzel kapcsolatos kiállításokat programokat szervez a Pusztaszabolcson élő minden korosztály számára.*

*A huszonhét éve végzett tevékenység anyagi erőforrását nyertes pályázatokból biztosítottuk, a gyűjtemény kiállító helyét a települési önkormányzat használatbavételi szerződés keretében térítésmentesen adta át. A tevékenység végzéséhez szükséges humán erőforrást a helyi civil önkéntesek biztosítják, három tagú kuratórium vezetésével.*

**Adománygyűjtési előélet**

Adománykéréssel a három évtizedes munka során, az 1 %-os adományt kivéve, nem éltünk. 2022-től pályázataink nem nyernek, ezért fordultunk az adományozás felé. Rendezvényeinken adományládát helyezünk ki. Talán az életkorból adódóan (hetven felett) „nekem a kérés nagy szégyen” és néhány rossz (egyéni és céges) tapasztalat is hátráltatja a „direkt” adománykérést, ugyanakkor a mi vidékünkön nincs nagy hagyománya a mecenatúrának. A közösségi adományozás rendszerét eleinte túl bonyolultnak láttuk, ez okozta a „csiki-csukizást”, hogy belevágjunk-e a gyűjtésbe? Végül győzött a vágy, az akarat, hogy ne szakadjon meg a kalendárium megjelentetésének a lánca, a közösségi adományozási rendszer mellett döntöttünk. A kuratórium áldását adta rá. Gyakorlatilag a szervezést és lebonyolítást Bartókné Piller Magdolna kuratóriumi elnökkel ketten végeztük. Magdi korábban, a 2023-as kalendárium átadón készített fotóiból állította össze a reklámfotóanyagot, én az oktatáson vettem részt, a technikai rendszert kezeltem, illetve az oda szükséges írásos anyagokat készítettem el.

**DM levelek, facebook**

Frissítettük a kalendárium kedvelők adatbázisát. Személyre szóló adománykérő levelek küldését terveztük facebok-on és nyomtatva kivinni cégeknek, vállalkozóknak és a kalendárium kedvelőinek. Úgy gondoltuk fokozatosan, a két hónapra elosztva küldjük ki a leveleket. Az első három levélből egy cégesre visszautasító levelet kaptunk, a másik cégesre nem jött sem válasz, sem adomány, ezért maradtunk az alapítvány facebook oldalán megjelentetett adománykérésnél, amit 12-en osztottak meg.

A facebook adománykérő jó bevezetője volt a NIOK facebook oldalán megjelenő Civil Díjunk és véleményünk, miért indultunk a Civil Díj 2023 pályázaton. Ezt 2024. január 12-én osztottuk meg oldalunkon (68 like, 27 hozzászólás, 3 megosztás). A Fejér Megyei Hírlap újságírója a facebook-on megjelenő anyag alapján tájékoztatta az olvasókat, hogy közösségi adománygyűjtésbe kezdett alapítványunk az ötödik, a Szabolcsi Kincses Kalendárium 2024 megjelentetése érdekében.

2023. december 19-én karácsonyra hangolódó rendezvényünkön szóban tájékoztattuk vendégeinket (48 fő) az adománygyűjtésről és kértük legyenek nagyköveteink, meséljenek gyűjtésünkről ismerőseiknek.

2024. január 12-től, az indulástól egyenletesen tempóban gyűlt az adomány. A család, a barátok is adományoztak, odatették magukat a kitűzött cél érdekében.

A többségében idős adományozóknak Bartókné Piller Magdolna (21 főnek) és Czöndör Mihály (19 főnek), az adományozók 58 %-ának utalták a rendszeren át az adományt. Volt olyan idős, aki miután megkapta a postástól a nyugdíját, rögtön jött adományozni. Az adományozók között volt a 100 éves Önkéntes Tűzoltó Egyesület, és 17 Civil Kurázsi Díjas személy.

A Szabolcsi Kincses Kalendáriumot minden év február 21-jén adjuk át a Civil Kurázsi Díjjal a pusztaszabolcsi civilek napján. Idén is ez történt. 75 %-on „állt” az adományozás, amikor ünnepség keretében átadtuk a díjakat és a kalendáriumokat, a több, mint 150 fős közönség előtt külön-külön megköszönve az egyéni támogatóknak.

A gyűjtés közben két alkalommal jeleztünk vissza facebook-on, illetve két programunkon a közösségnek az adományozás folyamatáról és állásáról.

Az adományozás sikerétől függetlenül Bartókné Piller Magdival nyomdai előkészítésre elkészítettük a kalendáriumot, bízva abban, hogy a nyomda költséget elő tudjuk teremteni. Hatan civil önkéntesek, novemberben és decemberben munkát vállaltunk (240 000,-Ft értékben), hogy ki tudja az alapítvány egészíteni a kalendárium és a díjak költségét.

A Fejér Megyei Hírlapban megjelent a kalendárium átadóról cikk, idézve véleményünket, miszerint Pusztaszabolcs hagyományőrző közössége adományozásból jelesre vizsgázott!

**A közösségi adománygyűjtés sikere**

69 támogatóval, 102 %-ra sikerült megvalósítani a közösségi adományozást. Tartalmilag, technikailag jól felépített, jól érthető, a működést könnyen elsajátítható rendszerben valósult meg a gyűjtés. Az Adjukössze felkészítés kiváló volt, segítségével sikerült jól meghatározni a gyűjtendő összeget. Sikerült az utalás nehézségeit áthidalni, nem gátolta az adományozásban az adni akarókat.

A közel harminc évtized alatt a helytörténeti gyűjteményhez, kiadványok megjelentetéséhez, a programokhoz hagyománykedvelő közösségünktől megannyi különféle segítséget kértünk, minden alkalommal, most az anyagi segítséget is megkaptuk. Hálásan köszönjük a bizalmat és a szeretet nekik, valamint a NIOK felkészítőnknek a türelmet, a tanácsadói munkát és a lehetőséget a közösségi adományozásban a részvételhez. Talán nem tévedünk, ha úgy érezzük felkészítőinknél és adományozóinknál mi sem vizsgáztunk rosszul, hiszen átadtuk közös munkánk gyümölcsét, a Szabolcsi Kincses Kalendárium 2024-et.

Pusztaszabolcs, 2024. március 13.

Czöndör Mihályné

a közösségi adománygyűjtés koordinátora